**Bekendtgørelse om DANAK’s opgaver vedrørende notificerede organer, der fører 3. partskontrol med byggevarer, og om tekniske vurderingsorganer**

|  |  |  |
| --- | --- | --- |
| **Kolonne 1**  **Revision af nuværende bekendtgørelsestekst** | **Kolonne 2**  **Uddybende beskrivelse af bekendtgørelsesændringer** | **Kolonne 3**  **Bemærkninger til høringen** |
| Bekendtgørelse om DANAK´s opgaver vedrørende notificerede organer, der fører 3. partskontrol med byggevarer, og om tekniske vurderingsorganer [1)](https://www.retsinformation.dk/eli/lta/2017/1420#ida761f1da-ff2a-4755-86f8-7dbdeb67d3db) | Bekendtgørelsens titel præcises, så det er tydeligt, at bekendtgørelsen også omhandler tekniske vurderingsorganer og ikke kun om DANAK’s opgaver vedrørende de tekniske vurderingsorganer. |  |
| [1)](https://www.retsinformation.dk/eli/lta/2017/1420#Henvisning_ida761f1da-ff2a-4755-86f8-7dbdeb67d3db) Bekendtgørelsen indeholder bestemmelser, der gennemfører dele af Europa-Parlamentets og Rådets forordning 2011/305/EU af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF, EU-Tidende 2011, nr. L 88, side 5, og dele af Europa-Parlamentets og Rådets forordning (EU) 2024/3110 af 27. november 2024 om fastlæggelse af harmoniserede regler for markedsføring af byggevarer og om ophævelse af forordning (EU) nr. 305/2011, EU-Tidende 2024, L af 18. december 2024. | Fodnoten ændres af lovtekniske grunde.  Teksten om, at forordninger er umiddelbart gældende, er vejledende og medtages ikke fremover. |  |
| I medfør af § 31, stk. 1 og 3, i byggeloven, jf. lovbekendtgørelse nr. 1178 af 23. september 2016, som senest ændret ved lov nr. 412 af 23. april 2024, fastsættes efter bemyndigelse i henhold til § 12 i bekendtgørelse nr. 519 af 16. maj 2023 om Social- og Boligstyrelsens opgaver og beføjelser samt klageadgang på bolig- og byggeområdet: | Bekendtgørelsens indledning ændres for at tage højde for de seneste ændringer i lovgrundlaget. Derudover fjernes henvisninger til forvaltningslov og offentlighedslov, da de anses for overflødige. Der tilsigtes ingen ændring i praksis. |  |
| Kapitel 1  *Anvendelsesområde* |  |  |
| **§ 1.** Bekendtgørelsen finder anvendelse på Den Danske Akkrediteringsfond (herefter benævnt DANAK) for de opgaver, som Social- og Boligstyrelsen delegerer til DANAK i henhold til Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF (herefter benævnt 305/2011-forordningen) og i henhold til Europa-Parlamentets og Rådets forordning nr. 2024/3110 af 27. november 2024 om fastlæggelse af harmoniserede regler for markedsføring af byggevarer og om ophævelse af forordning (EU) nr. 305/2011 (herefter benævnt 2024/3110-forordningen). Desuden finder bekendtgørelsen anvendelse på tekniske vurderingsorganer i henhold til 2024/3110-forordningen. | I bekendtgørelsen indføres begreberne ”305/2011-forordningen” og ”2024/3110-forordningen” for at skelne mellem den nuværende byggevareforordning fra 2011 og den reviderede byggevareforordning fra 2024.  Sætningen om, at bekendtgørelsen finder anvendelse på de notificerede organer, slettes, da deres forhold (pligter) ikke nærmere er beskrevet i bekendtgørelsen. Deres pligter fremgår direkte af forordningen.  Teksten om de tekniske vurderingsorganer er forkortet. |  |
| Kapitel 2  *Bemyndigende myndighed og notificerede organer* | Kapitlets titel bringes i bedre overensstemmelse med den reviderede forordning. |  |
| **§ 2.** Social- og Boligstyrelsen er bemyndigende myndighed i Danmark, jf. 2024/3110-forordningen artikel 43, stk. 1.  *Stk. 2.* Opgaverne i 305/2011-forordningen artikel 39, artikel 40, stk. 1, og artikel 48, og opgaverne i 2024/3110-forordningen artikel 42, artikel 43, stk. 1, artikel 51 og artikel 53, om vurdering, notifikation og overvågning af notificerede organer, varetages af DANAK.  *Stk. 3.* Ansøgning om notifikation sendes til DANAK.  *Stk. 4*. DANAK notificerer på baggrund af akkreditering. DANAK tilbagekalder notifikationen i tilfælde, hvor forudsætningerne ikke længere er til stede. | ”Notificerende” myndighed ændres til ”bemyndigende”, da denne sproglige ændring er foretaget i forordningen.  Flere artikelnumre er ændret i den reviderede byggevareforordning (2024/3110-forordningen):  Artikel 39 i den nuværende bliver artikel 42 i 2024-forordningen.  Artikel 40 i den nuværende bliver artikel 43 i 2024-forordningen.  Artikel 40 i den nuværende forbliver i kraft, hvorfor der henvises til begge artikler.  Det er anset for overflødigt at henvise til 2024-forordningens artikel 43, stk. 3.  Artikel 47 i den nuværende bliver artikel 50 i 2024-forordningen.  Artikel 48 i den nuværende bliver artikel 51 i 2024-forordningen.  Artikel 50 i den nuværende bliver artikel 53 i 2024-forordningen.  Der lægges op til indholdsmæssig videreførelse af, at notifikation sker på baggrund af akkreditering. Det er indeholdt i opgaven, at DANAK også tilbagekalder notifikationen, hvor forudsætningen (akkreditering) bortfalder. Denne forudsætning følger bemærkningerne til byggeloven, hvoraf fremgår, at der ikke fastlægges klageadgang for afgørelser omkring notifikation, da notifikationen følger akkrediteringen og der er klageadgang for så vidt angår akkrediteringen. For at præcisere, at tilbagekaldelse er indeholdt i opgaven, foretages en tilføjelse til bekendtgørelsens tekst.  Det er ikke relevant at have ordet ”udpegning” med i bestemmelsen. Det er indeholdt i notifikationen. |  |
| **§ 3.** DANAK kan opkræve vederlag til dækning af udgifter i forbindelse med de opgaver, som følger af denne bekendtgørelse. Vederlaget skal fastsættes uden fortjeneste for øje og godkendes af Social- og Boligstyrelsen, før det kan effektueres. Vederlaget fastsættes én gang årligt. De aktuelle vederlag offentliggøres på DANAK’s hjemmeside. | Regler om vederlag til DANAK er rykket opad i bekendtgørelsen, sådan at alle regler om DANAK’s opgaver i relation til notificerede organer står i samme kapitel. Bestemmelsens tekst forkortes, hvorved det også sikres, at der ikke udelades nogen opgave ved beregningen af vederlaget.  Ordet ”gebyr” ændres til ”vederlag” for at undgå forveksling med det forvaltningsretlige begreb ”gebyr”, da DANAK ikke er en statslig eller kommunal myndighed (selv om DANAK skal optræde som en myndighed i forbindelse med afgørelsesvirksomheden). Princippet er det samme som et gebyr, nemlig at vederlaget skal fastsættes uden fortjeneste for øje.  Ordene ”inden for en ramme” er ikke retvisende, da det er prisfastsættelsen, og ikke kun en ramme for den, som styrelsen godkender. Ordene er derfor slettet. I stedet præciseres, at vederlaget skal godkendes, før det effektueres, hvilket er praksis i dag. |  |
| **§ 4.** Social- og Boligstyrelsen fører tilsyn med, at DANAK overholder kravene i 305/2011-forordningen artikel 40, stk. 3, og kravene i 2024/3110-forordningen artikel 43, stk. 3, og artikel 44. DANAK fremsender årligt en redegørelse, som beskriver, hvordan DANAK opfylder kravene. | Artikel 40 i den nuværende bliver artikel 43 i 2024-forordningen. Stk. 3 i begge artikler har samme indhold.  Artikel 41 i den nuværende bliver artikel 44 i 2024-forordningen, dog med lidt mere omfattende beskrevne krav.  Sidste delsætning slettes, da den alene gentager. |  |
| **§ 5.**  Spørgsmål om aktindsigt efter offentlighedslovens regler afgøres af Social- og Boligstyrelsen. | Teksten om, at DANAK’s afgørelser er omfattet af forvaltningsloven og offentlighedsloven slettes, da dette allerede følger af de respektive lovgivninger. I sådanne tilfælde bør det ikke samtidig fremgå af bekendtgørelsens tekst. Dog indføres af hensyn til klarhed om opgavefordelingen, at det er Social- og Boligstyrelsen, som foretager vurderingen ifølge offentlighedsloven. Dette er allerede tilfældet efter den gældende bekendtgørelse, og retstilstanden videreføres i den reviderede bekendtgørelse. |  |
| Kapitel 3  *Tekniske vurderingsorganer* |  |  |
| **§ 6.** Social- og Boligstyrelsen kan udpege tekniske vurderingsorganer i Danmark, jf. 2024/3110-forordningen artikel 39.  *Stk. 2.*Ansøgning om udpegning som teknisk vurderingsorgan i Danmark indsendes til Social- og Boligstyrelsen. Ansøger skal i ansøgningen angive, inden for hvilke produktområder, der ønskes udpegning, jf. 2024/3110-forordningen artikel 39. Forud for udpegning indhenter styrelsen en vurdering fra DANAK af, om ansøger opfylder kravene i 2024/3110-forordningen artikel 40.  *Stk. 3.*DANAK overvåger og evaluerer tekniske vurderingsorganer i Danmark efter 2024/3110-forordningen artikel 39. På baggrund af en indstilling fra DANAK afgør Social- og Boligstyrelsen omfanget og hyppigheden af overvågning og evaluering.  *Stk. 4.* Såfremt kravene i 2024/3110-forordningen artikel 40 ikke længere er opfyldt, afgør Social- og Boligstyrelsen, om det tekniske vurderingsorgan fortsat kan være udpeget, jf. 2024/3110-forordningen artikel 39, stk. 6. | I henhold til 2024-forordningen skal der fastsættes en udpegende myndighed. Det bliver Social- og Boligstyrelsen, tilsvarende retstilstanden i dag. Bestemmelsen er i øvrigt præciseret og skrevet kortere. Bl.a. er ordet ”delegation” slettet, da der ikke var tale om en forvaltningsretlig delegation.  Artikel 29 i den nuværende bliver artikel 39 i 2024-forordningen.  Artikel 30 i den nuværende bliver artikel 40 i 2024-forordningen.  Artikel 30, stk. 3, i den nuværende bliver artikel 39, stk. 6, i 2024-forordningen.  I stk. 4 fjernes henvisningen til stk. 3, da reglerne fremgår direkte af byggevareforordningerne. |  |
| **§ 7.** Et teknisk vurderingsorgan skal være medlem af den organisation af tekniske vurderingsorganer, som er beskrevet i 2024/3110-forordningen artikel 41, samt bidrage med såvel finansielle som menneskelige ressourcer til denne organisation.  *Stk. 2.* Tekniske vurderingsorganer skal årligt fremsende en afrapportering om opfyldelse af 2024/3110-forordningen artikel 41, stk. 3, til Social- og Boligstyrelsen. | Artikel 31, stk. 5 i den nuværende bliver artikel 41, stk. 3 i 2024-forordningen.  Pligten til at deltage i arbejdet med organisationen af tekniske vurderingsorganer er et direktiv i artikel 41(3) rettet mod medlemsstaterne, som skal sikre, at dette krav opfyldes. Derfor fremgår det af bekendtgørelsen. |  |
|  |  |  |
|  |  |  |
|  | Det er overflødigt at skrive, at afgørelser ikke kan påklages, eller noget om søgsmål, da dette fremgår direkte af byggeloven. |  |
| Kapitel 4  *Ikrafttrædelses- og overgangsbestemmelser* |  |  |
| **§ 8.** Bekendtgørelsen træder i kraft den 8. januar 2026.  *Stk. 2.* Bekendtgørelse nr. 1420 af 4. december 2017 om DANAK´s opgaver om notificerede organer, der fører 3. partskontrol med byggevarer og tekniske vurderingsorganer ophæves. | Ikrafttræden sker 8. januar 2026, fordi det er fra det tidspunkt, reglerne i den reviderede forordning om notificerede organer og tekniske vurderingsorganer finder anvendelse fra. |  |
|  |  |  |
|  |  |  |